Παπαρδέλες με σάλτσα ανθότυρου και ρόκας
Κρεμώδης, αλλά χωρίς κρέμα γάλακτος, και αρωματικότατη η μακαρονάδα αυτή, διά χειρός Ντίνας Νικολάου. Είμαστε μακαρονάδες, τι να κάνουμε;
500 γρ. (1 πακέτο) παπαρδέλες (ή άλλα ζυμαρικά της αρεσκείας μας), 3 κουτ. σούπας ελαιόλαδο, 1 ξερό κρεμμύδι, σε ψιλά καρέ, 1 σκελίδα σκόρδου, λιωμένη, 1 φλιτζ. τσαγιού λευκό, γλυκό κρασί, κατά προτίμηση Μοσχάτο Σάμου, τα φύλλα από 2 μικρά ματσάκια ρόκας, ψιλοκομμένα, 200 ml φρέσκο γάλα, 1½ φλιτζ. τσαγιού ανθότυρο, θρυμματισμένο, αλάτι, πιπέρι φρεσκοτριμμένο, 2 κουτ. σούπας τριμμένα ανάμεικτα πιπέρια
Για να φτιάξουμε παπαρδέλες με σάλτσα ανθότυρου και ρόκας, αρχικά βράζουμε, σε μια μεγάλη κατσαρόλα, τις παπαρδέλες σε άφθονο αλατισμένο νερό, για 1 λεπτό λιγότερο από όσο ορίζουν οι οδηγίες στη συσκευασία τους.Τις στραγγίζουμε και κρατάμε κατά μέρος 200 ml (1 φλιτζ. τσαγιού) από το νερό που έβρασαν.Εν τω μεταξύ, σε μια φαρδιά και ρηχή κατσαρόλα ζεσταίνουμε το ελαιόλαδο και σοτάρουμε το κρεμμύδι για 2 - 3 λεπτά σε μέτρια φωτιά, μέχρι να μαραθεί και να αρχίσει να ροδίζει.Ρίχνουμε το σκόρδο, σοτάρουμε για 1 λεπτό (προσέχοντας να μη σκουρύνει γιατί θα πικρίσει).Στη συνέχεια, σβήνουμε με το γλυκό κρασί και το βράζουμε για 2 - 3 λεπτά μέχρι να εξατμιστεί το αλκοόλ.Ρίχνουμε τα φύλλα της ρόκας και τα αχνίζουμε στα υγρά του σκεύους για 4 λεπτά, μέχρι να μαραθούν.Ρίχνουμε στην κατσαρόλα το γάλα και το ανθότυρο και ανακατεύουμε ασταμάτητα με ξύλινη κουτάλα, ώσπου το τυρί να διαλυθεί στο ζεστό και υγρό μείγμα και να σχηματιστεί μια παχύρρευστη, κρεμώδης σάλτσα.Νοστιμίζουμε με αλάτι και πιπέρι και ρίχνουμε στην κατσαρόλα τις στραγγισμένες παπαρδέλες και το νερό που κρατήσαμε από το βράσιμό τους.Ανακατεύουμε καλά για να καλυφθούν τα ζυμαρικά με τη σάλτσα και μοιράζουμε αμέσως σε πιάτα.Πασπαλίζουμε με τα πιπέρια και σερβίρουμε, τις παπαρδέλες με σάλτσα ανθότυρου και ρόκας, αμέσως.
Γάλα,Κρασί,Τυρί